b'\n_START_ARTICLE_\nFC Hermannstadt\n_START_SECTION_\nIstorie\n_START_PARAGRAPH_\nImediat dup\xc4\x83 \xc3\xaenfiin\xc8\x9bare FC Hermannstadt s-a \xc3\xaenscris \xc3\xaen Liga a IV-a. Echipa a terminat sezonul \xc8\x99i s-a calificat \xc3\xaen barajul pentru Liga a III-a. Sibienii au c\xc3\xa2\xc8\x99tigat f\xc4\x83r\xc4\x83 prea mari probleme, 6\xe2\x80\x931 la general cu forma\xc8\x9bia gorjean\xc4\x83, CS Gilortul T\xc3\xa2rgu C\xc4\x83rbune\xc8\x99ti. Clubul a reu\xc8\x99it s\xc4\x83 \xc8\x99i c\xc3\xa2\xc8\x99tige sezonul urm\xc4\x83tor seria a V-a a \xc8\x99i a promovat \xc3\xaen divizia secund\xc4\x83._NEWLINE_FC Hermannstadt a jucat primul meci \xc3\xaen Liga a II-a pe 5 august 2017, o victorie 3\xe2\x80\x930 pe teren propriu cu CS Balote\xc8\x99ti._NEWLINE_Pe 1 martie 2018, FC Hermannstadt a produs o surpriz\xc4\x83, calific\xc3\xa2ndu-se \xc3\xaen semifinalele Cupei Rom\xc3\xa2niei, elimin\xc3\xa2nd vicecampioana FCSB cu scorul general de 3\xe2\x80\x930 \xc3\xaen sferturi. Ulterior, a ajuns chiar \xc3\xaen final\xc4\x83, elimin\xc3\xa2nd \xc8\x99i vecina de jude\xc8\x9b Gaz Metan Media\xc8\x99, dar a pierdut finala cu CS U Craiova cu scorul de 2\xe2\x80\x930._NEWLINE_Dup\xc4\x83 promovarea \xc3\xaen prima lig\xc4\x83, din cauza unor lucr\xc4\x83ri de moderernizare a Stadionului Municipal (Sibiu), echipa \xc8\x99i-a desf\xc4\x83\xc8\x99urat meciurile de pe teren propriu in anul 2018 pe Stadionul Trans-Sil din T\xc3\xa2rgu Mure\xc8\x99._NEWLINE_\xc3\x8en 2019 echipa nu a mai putut omologa nici stadionul Trans-Sil, \xc8\x99i s-a mutat pe Stadionul Nicolae Dobrin din Pite\xc8\x99ti. Ultimul meci jucat \xc3\xaen exil a fost cel cu FC Voluntari \xc3\xaen data de 19 aprilie 2019, dup\xc4\x83 aceast\xc4\x83 dat\xc4\x83 lucr\xc4\x83rile de modernizare a stadionului Municipal din Sibiu au fost finalizate iar echipa a jucat din nou \xc3\xaen fa\xc8\x9ba propriilor spectatori. Mutarea pe teren propriu a venit \xc3\xaentr-un moment optim, deoarece echipa nu avea \xc3\xaen acel moment nicio victorie \xc3\xaen play-out \xc8\x99i se \xc3\xaendrepta spre retrogradare. Punctele ob\xc8\x9binute apoi acas\xc4\x83 cu FC Voluntari \xc8\x99i Dinamo, precum \xc8\x99i victoriile cu Concordia Chiajna \xc8\x99i, \xc3\xaen special, \xc3\xaen ultimul meci cu FC Dun\xc4\x83rea C\xc4\x83l\xc4\x83ra\xc8\x99i, c\xc3\xa2\xc8\x99tigat dramatic \xc3\xaen prelungiri, au ajutat \xc3\xaens\xc4\x83 pe Hermannstadt s\xc4\x83 ob\xc8\x9bin\xc4\x83 in extremis locul de baraj chiar \xc3\xaen dauna adversarilor din ultima etap\xc4\x83. Obi\xc8\x99nuit\xc4\x83 s\xc4\x83 joace toate meciurile \xc3\xaen deplasare, FC Hermannstadt a ob\xc8\x9binut victoria decisiv\xc4\x83, 2\xe2\x80\x930, \xc3\xaen meciul tur al barajului, la Cluj, cu Universitatea, pentru ca \xc3\xaen retur, de\xc8\x99i a pierdut cu 1\xe2\x80\x930, s\xc4\x83 poat\xc4\x83 s\xc4\x83rb\xc4\x83tori r\xc4\x83m\xc3\xa2nerea \xc3\xaen prima lig\xc4\x83.'